**Механизъм, гарантиращ предвидимост и устойчивост на бюджета на НЗОК, приложим за 2021 г. за медицинските изделия, заплащани напълно в условията на болничната медицинска помощ**

Механизмът, гарантиращ предвидимост и устойчивост на бюджета на НЗОК, е законоустановена мярка за ограничаване на разходите на НЗОК за заплащане на напълно платените медицински изделия в болничната медицинска помощ и за обезпечаване изпълнението на чл. 1, ал. 2, ред 1.1.3.6. от Закона за бюджета на НЗОК за 2021 г. (обн. ДВ, бр.103 от 04.12.2020 г.)

1. Правно основание.

Настоящият механизъм е в изпълнение на чл. 45, ал. 35 от Закона за здравното осигуряване и се приема за гарантиране на предвидимост и устойчивост на бюджета на НЗОК за напълно платени медицински изделия (МИ) в болничната медицинска помощ.

В изпълнение на цитираната разпоредба от Закона за здравното осигуряване за МИ, заплащани напълно от НЗОК за 2021 г., се прилага настоящия механизъм, (наричан за краткост „Механизмът“) съобразно:

- средствата за медицински изделия, заплащани от НЗОК в условията на болнична медицинска помощ, определени в чл. 1, ал. 2, ред 1.1.3.6. от Закона за бюджета на НЗОК за 2021 г., както и при надвишаване на прогнозния брой (обем) медицински изделия, който НЗОК заплаща, посочен в Спецификацията по чл. 21, ал. 4 от *Наредбата за условията и реда за съставяне на списък на медицинските изделия по чл. 30а от Закона за медицинските изделия и за определяне на стойността, до която те се заплащат* („Наредба по чл. 30А от ЗМИ“). Спецификацията е утвърдена с Решение № РД-НС-04-101 от 08.10.2020 г. на Надзорния съвет на НЗОК („Спецификацията“).

Механизмът ще има действие за периода на действие на Списъка за напълно платени медицински изделия в болничната медицинска помощ, които НЗОК заплаща за 2021 г., изготвен въз основа на Спецификацията, утвърдена с Решение № РД-НС-04-101 от 08.10.2020 г.

1. Легално определение

По смисъла на ЗЗО „Механизъм, гарантиращ предвидимост и устойчивост на бюджета на НЗОК, приложим за 2021 г. за медицинските изделия, заплащани напълно в условията на болничната медицинска помощ“ е законова мярка, прилагана за обезпечение изпълнението на бюджета на НЗОК за напълно платени медицински изделия в болничната медицинска помощ и с цел осигуряване на достъпа на здравноосигурените лица до лечение с медицински изделия.

Напълно заплатени медицински изделия са медицинските изделия, включени в Списъка по чл. 13, ал. 2, т. 2, б. „б“ от *Наредба № 10 от 2009 г. за условията, реда, механизма и критериите за заплащане от Националната здравноосигурителна каса на лекарствени продукти, медицински изделия и на диетични храни за специални медицински цели, договаряне на отстъпки и възстановяване на превишените средства при прилагане на механизъм, гарантиращ предвидимост и устойчивост на бюджета на НЗОК* („Наредба № 10“), които са определени за заплащане при стойност 100 на сто на основание чл. 29, ал. 4 от Наредбата по чл. 30А от ЗМИ.

1. Същност на Механизма

1. Механизмът като законова мярка по чл.45, ал. 35 от Закона за здравното осигуряване ще се прилага при надвишаване на обемите МИ, определени в Спецификацията, утвърдена с Решение № РД-НС-04-101 от 08.10.2020 г., съгласно данните за одобрените за заплащане МИ, предоставени от електронната система на НЗОК „HOSP\_CPW“.

2. Механизмът се прилага само за медицинските изделия, заплащани напълно от НЗОК в условията на болничната медицинска помощ, законово определени в Спецификацията като медицински изделия по чл. 21, ал. 4, т.4, б. „в“ от Наредбата. Съгласно цитираната разпоредба, НЗОК заплаща тези медицински изделия в условията на болничната медицинска помощ на производители или търговци на едро с медицински изделия или на техни упълномощени представители, сключили договори за доставка и заплащане на медицински изделия по реда на Наредбата по чл. 30 А от ЗМИ. Договорите с производителите или търговците на едро с медицински изделия или на техни упълномощени представители са регламентирани в разпоредбите на чл. 45, ал. 16 от ЗЗО и в чл. 12, ал. 2 от Наредба № 10.

3. Механизмът се прилага с цел обезпечаване изпълнението на бюджета на НЗОК за МИ в болничната медицинска помощ, посочен в Ред № 1.1.3.6. от Закона за бюджета на Националната здравноосигурителна каса за 2021 г.

4. Механизмът се реализира в етапа на заплащането на отчетените и одобрени за заплащане МИ от лечебните заведения за болнична помощ и се изразява в намаляване на стойността, която НЗОК ще заплаща за посочените медицински изделия.

5. Заплащането по намалена стойност на отчетените и одобрени за заплащане медицински изделия след изчерпване на обема на медицинските изделия за съответната група/подгрупа по Спецификацията с № РД-НС-04-101 от 08.10.2020 г. ще се извършва при условия и ред съгласно Методика за прилагане на Механизма, която ще бъде утвърдена от Надзорния съвет на НЗОК и ще се публикува на интернет страницата на НЗОК. Независимо от прилагане на Механизма, съответните медицински изделия остават напълно безплатни за пациента.

6. Договорните партньори на НЗОК – търговци на едро с МИ, заявили участие в процедурата по договаряне на МИ от Спецификацията за медицински изделия по чл. 21, ал. 4, т. 4, б. „в“ от Наредбата, ще бъдат своевременно информирани от НЗОК за условията, след утвърждаване на Методиката по прилагане на Механизма, като условията по Механизма ще залегнат в договорите между НЗОК и ТЕ с МИ.

1. Материален, персонален и времеви обхват

Механизмът се прилага:

1. За всички МИ, включени в Списъка по чл. 13, ал. 2, т. 2, б. „б“ от Наредба № 10, изготвен въз основа на Спецификацията, утвърдена с Решение № РД-НС-04-101 от 08.10.2020 г., който ще е в сила през 2021 г.

2. Спрямо всички Търговци на едро с МИ, сключили договор с НЗОК по чл. 12, ал. 2 от Наредба № 10, за които Механизмът е приложим.

3. За периода на действие на Списъка с МИ, които НЗОК заплаща, изготвен въз основа на Спецификацията.

1. Договорно начало

1. Механизъм и Методиката по прилагането му са неразделна част от договорите за 2021 г., които ще бъдат сключени между НЗОК и Търговците на едро, доставчици на медицински изделия. Тези договори ще бъдат със срок на действие, който съвпада с действието на Списъка по чл. 13, ал. 2, т. 2, б. „б“ от Наредба № 10.

2. Намалената стойност, която ще се заплаща на търговците на едро по реда на настоящия Механизъм няма обвързващо действие за търговците при бъдещите договаряния с НЗОК и е с времеви обхват за периода на действие на Списъка.

Заключителна разпоредба

Настоящият Механизъм е приет от Надзорния съвет на НЗОК с Решение № РД–НС-04-4 от 12.01.2021 г., издадено на основание чл. 45, ал. 35 от Закона за здравното осигуряване и е със срок на действие, който съвпада с действието на Списъка по чл. 13, ал. 2, т. 2, б. „б“ от Наредба № 10 за 2021 г.